## Emergències i Interior celebrarà en febrer la prova per a l’acreditació del personal del Servici Específic d’Admissió ajornada en 2024

*** La prova es durà a terme el pròxim 13 de febrer a les 9:30 hores a Castelló de la Plana, València i Alacant
* Esta convocatòria respon al compromís de la Generalitat de regular amb caràcter anual estes proves i assegurar la participació de tots els aspirants en condicions equitatives**

La Conselleria d’Emergències i Interior ha publicat en el *Diari Oficial de la Generalitat Valenciana* (DOGV) la Resolució de 10 de gener de 2025, en la qual s’establix la realització de la prova avaluadora del personal del Servici Específic d’Admissió, inicialment prevista per a desembre de 2024, per al pròxim 13 de febrer de 2025.

L’ajornament, motivat per les inundacions del 29 d’octubre de 2024 i les consegüents restriccions de mobilitat en les zones afectades, tenia com a objectiu garantir el dret dels aspirants d’estes àrees a participar en condicions d’igualtat.

Després de la progressiva normalització de la situació, la prova es durà a terme el pròxim 13 de febrer de 2025, a les 09:30 hores, en diferents emplaçaments segons la província de residència. A Alacant tindrà lloc en el Centre de Turisme d’Alacant (CdT), situat en Catedràtic Jaume Mas i Parcel, 4 (Monte Tossal); a Castelló de la Plana, en el Centre de Turisme de Castelló (CdT), en Astrònom Mechain, 2, del Grau de Castelló; i a València, en les dependències de l’Escola Valenciana d’Estudis de la Salut (EVES), en el carrer Juan de Garay, 21.

Les llistes d’aspirants admesos i exclosos són les que van publicar-se en els annexos de la Resolució de 2 de desembre de 2024, incloses les incorporacions d’aquells que van esmenar la seua situació documental en els terminis establits.

Esta convocatòria respon al compromís de la Generalitat de regular amb caràcter anual estes proves i assegurar la participació de tots els aspirants en condicions equitatives. Cal recordar que les discoteques, sales de ball i sales de festa han de comptar sempre amb personal del Servici Específic d’Admissió, qualificat i acreditat per la Generalitat, així com els *pubs* i karaokes quan tinguen un aforament superior a les 200 persones.

**Continguts de la prova**

L’examen consta d’una prova psicotècnica i d’una prova teòrica de coneixements sobre matèries jurídiques com ara la Constitució Espanyola; la Llei 14/2010, de 3 de desembre, d’espectacles públics, activitats recreatives i establiments públics; normativa sobre dret i servici d’admissió, protecció de menors d’edat i horaris d’espectacles públics, activitats recreatives i establiments públics; sobre fulls de reclamacions; sobre la venda, el subministrament, el consum i la publicitat de productes de tabac i alcohol, i normativa sobre drogodependències.

Fecha: 15/01/2025